รมว.พาณิชย์ ลงพื้นที่จังหวัดอุดรธานีประชุมร่วม 3 ฝ่าย หารือแนวทางการประกันรายได้เกษตรกรผู้ปลูกมันสำปะหลังปี 2562/63
รมว.พาณิชย์ ลงพื้นที่จังหวัดอุดรธานีประชุมร่วม 3 ฝ่าย หารือแนวทางการประกันรายได้เกษตรกรผู้ปลูกมันสำปะหลังปี 2562/63นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ พร้อมคณะผู้บริหารระดับสูงของกระทรวงพาณิชย์ เดินทางลงพื้นที่จังหวัดอุดรธานี เพื่อประชุมหารือแนวทางการประกันรายได้เกษตรกรผู้ปลูกมันสำปะหลังปี 2562/63 ร่วมกับหน่วยงาน 3 ฝ่ายที่เกี่ยวข้อง ได้แก่ ภาครัฐ เอกชน และเกษตรกร เพื่อกำหนดแนวทางการประกันรายได้ ก่อนที่จะเสนอที่ประชุมคณะกรรมการนโยบายและบริหารจัดการมันสาปะหลัง (นบมส.) เพื่อพิจารณาหลักเกณฑ์ เงื่อนไขของโครงการฯ และเสนอคณะรัฐมนตรีต่อไป โดยคาดการณ์ผลผลิตมันสำปะหลังปี 2562/63 ที่เริ่มออกสู่ตลาดช่วงเดือนตุลาคม 2562 - กันยายน 2563 จะมีปริมาณ 31.47 ล้านตัน เพิ่มขึ้นจากปีก่อนร้อยละ 1.55 และจะออกสู่ตลาดมากสุดในช่วงเดือนมกราคม – มีนาคม 2563 ปริมาณ 17.61 ล้านตัน หรือคิดเป็นร้อยละ 55.96 ของผลผลิตทั้งหมด โดยแหล่งเพาะปลูกมันสำปะหลังสำคัญ 7 จังหวัด คือ จังหวัดนครราชสีมา กำแพงเพชร ชัยภูมิกาญจนบุรี อุบลราชธานี นครสวรรค์ และจังหวัดสระแก้ว มีผลผลิตรวมประมาณ 16.01 ล้านตัน คิดเป็นร้อยละ 50.74 ของผลผลิตรวมทั้งประเทศ ส่วนผลผลิตมันสำปะหลัง ปี 2561/62 คงเหลืออยู่ปัจจุบันออกสู่ตลาดแล้ว ประมาณ 30,927,091 ตัน โดยราคาหัวมันสดเชื้อแป้ง 25% เฉลี่ยอยู่ที่กิโลกรัมละ 2.15 - 2.35 บาท  มันเส้นส่งออก F.O.B. กิโลกรัมละ 6.96 – 7.12 บาท  แป้งมัน F.O.B. กิโลกรัมละ 13.47 – 13.78 บาท ซี่งราคามีแนวโน้มปรับตัวสูงขึ้น เนื่องจากปริมาณผลผลิตออกสู่ตลาดลดลง เกษตรกรชะลอการขุดหัวมัน เนื่องจากเป็นช่วงปลายฤดูเก็บเกี่ยวและเข้าสู่ฤดูฝน